
Text rozhodnutia
Súd: Krajský súd Prešov Spisová značka: 7Co/121/2017 Identifikačné číslo súdneho spisu: 8714213922 Dátum vydania rozhodnutia: 30. 10. 2017 Meno a priezvisko sudcu, VSÚ: JUDr. Branislav Breza ECLI: ECLI:SK:KSPO:2017:8714213922.2 Uznesenie Krajský súd v Prešove v senáte zloženom z predsedu senátu JUDr. Branislava Brezu a sudcov JUDr. Martina Fiľakovského a JUDr. Anny Kovaľovej v právnej veci žalobcu festa design, spol. s r.o., so sídlom v Poprade, na Tatranskom námestí č. 3, právne zastúpeného Advokátska kancelária Hovan a Hospůdka, s.r.o., so sídlom v Spišskej Novej Vsi, na ul. M. Gorkého č. 8, proti žalovaným: 1/ J. O., nar. XX.X.XXXX, bývajúcemu v O., na ul. W. č. XXX/X a 2/ G. O., nar. XX.X.XXXX, bývajúcej v O., na ul. W. č. XXX/X, právne zastúpeným JUDr. Martinom Bašistom, advokátom so sídlom v Poprade, na ul. Štefánikovej č. 8, o zaplatenie sumy 28.857,29 Eur s prísl., o odvolaní žalobcu proti uzneseniu Okresného súdu Poprad zo dňa 10.4.2017 č.k. 10C/243/2015 - 180 takto r o z h o d o l : P o t v r d z u j e uznesenie vo výroku o trovách konania medzi žalobcom a žalovanou v 2. rade. Žalovanej v 2. rade sa p r i z n á v a náhrada trov odvolacieho konania v rozsahu 100 %. o d ô v o d n e n i e : 1. Súd prvej inštancie v zastavujúcej časti konania voči žalovanej v 2/ rade vyslovil, že žalovaná v 2/ rade má voči žalobcovi nárok na náhradu trov konania. Zároveň pripustil zmenu žaloby. 2. Výrok o trovách odôvodnil tým, že žalobca zavinil zastavenie konania voči žalovanej v 2/ rade. Žalovaná v 2/ rade svojím správaním nijako nezapríčinila späťvzatie žaloby a teda nenesie procesné zavinenie na zastavení konania, v dôsledku čoho súd prvej inštancie podľa ustanovenia § 256 CSP priznal žalovanej v 2/ rade náhradu trov konania proti žalobcovi. 3. Proti tomuto uzneseniu, a to konkrétne proti výroku o trovách konania, podal v zákonom stanovenej lehote odvolanie žalobca. Navrhol uznesenie zmeniť tak, aby žalovanej v 2/ rade právo na náhradu trov konania priznané nebolo. Ako dôvod uviedol, že za oboch žalovaných vystupoval jeden právny zástupca, ktorý podával pre oboch jedno a to isté vyjadrenie a teda nešlo o zvýšené náklady na právne zastúpenie. Navyše bolo na žalobcovi koho z dvoch žalovaných manželov bude žalovať a teda žalobca a ani žalovaní neboli tí, ktorí nejakým spôsobom zavinili zastavenie konania. Žalobca len na základe vlastnej úvahy disponoval zo žalobou a preto v tomto prípade nejde o procesné zavinenie na zastavení konania tak ako to predpokladá ustanovenie § 256 ods. 1 CSP. 4. Odvolací súd v zmysle zásad ust. § 379 a § 380 a § 381 CSP preskúmal uznesenie v jeho napadnutej časti spolu s konaním, ktoré mu predchádzalo, vec prejednal bez nariadenia pojednávania a zistil, že odvolanie žalobcu nie je opodstatnené. 5. Pri rozhodovaní o trovách sa v dostatočnom rozsahu zistil skutkový stav a zo zistených skutočností bol vyvodený správny právny záver. Keďže ani v priebehu odvolacieho konania sa na týchto skutkových a právnych zisteniach nič nezmenilo, odvolací súd si osvojil náležité a presvedčivé odôvodnenie rozhodnutia prvoinštančným súdom, na ktoré v plnom rozsahu odkazuje. 6. V danom prípade, ako to vyplýva z obsahu spisu, k zastaveniu konania voči žalovanej v 2/ rad došlo pre správanie sa žalobcu, ktorý vzal žalobu voči tejto účastníčke späť. Žaloba bola vzatá späť bez udania dôvodu, resp. bez toho, aby išlo len o reakciu na správanie sa žalovanej v 2/ rade pri dôvodne podanej žalobe. Žalobca procesne zavinil zastavenie konania voči žalovanej v 2/ rade a preto pri rozhodovaní o trovách sa správne vychádzalo z ustanovenia § 256 ods. 1 CSP, podľa ktorého ak strana procesne zavinila zastavenie konania, súd prizná náhradu trov konania protistrane. 7. Vzhľadom na vyššie uvedené odvolací súd postupom vyplývajúcim z ust. § 387 CSP uznesenie vo výroku o trovách konania medzi žalobcom a žalovanou v 2/ rade ako vecne správne potvrdil. 8. V odvolacom konaní úspešnej žalovanej v 2/ rade priznal náhradu trov odvolacieho konania v rozsahu 100 % v súlade s ustanoveniami § 396 ods. 1, § 255 ods. 1 a § 262 ods. 1 a ods. 2 CSP s tým, že o výške náhrady týchto trov rozhodne súd prvej inštancie. 9. Rozhodnutie bolo prijaté pomerom hlasov 3:0. Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy ( § 427 ods. 1 CSP). Dovolateľ musí byť s výnimkou prípadov podľa § 429 ods.2 v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2017:8714213922.2 (dáta aktuálne k 14. 11. 2026). Záväzné je znenie zverejnené súdom.




